Spillere og trænere i Vendsyssel FF går ind i bededagsweekenden med en slunken lønkonto. Klubbens formand og medejer Ahmet Schaefer fra det schweitziske selskab Core Sports Capital meddeler i et brev til klubbens spillere, at lønudbetalingen i denne måned ikke har kunnet gennemføres. TV2 Nord er i besiddelse af brevet, der er sendt til spillerne torsdag 29. april. - Vi er kede af at pengene ikke er udbetalt ved slutningen af denne måned som sædvanligt og den ulempe det har skabt for jer og jeres familier, skriver Ahmet Schaefer. Bestyrelsesformanden forklarer, at lønudbetalingen i denne måned ikke har kunnet gennemføres på grund forsinkelse i støtte fra staten. - Det er et spørgsmål om dage, og vi arbejder 24/7 for at tage de nødvendige skridt og få overført lønnen til jeres personlige konti, står der i brevet. Den manglende lønudbetaling kommer for spillerne på et meget dårligt tidspunkt, hvor Vendsyssel FF med seks kampe tilbage i sæsonen kæmper for at undgå nedrykning fra 1. division. På søndag skal holdet på hjemmebanen Nord Energi Arena i Hjørring møde de lokale rivaler fra Hobro IF i en kamp, de kan få afgørende betydning for begge holds fremtid i 1. division. Flere spillere har over for TV2 Nord bekræftet den manglede lønudbetaling. Det har endnu ikke været muligt at få en kommentar til situationen fra hovedaktionæren i Vendsyssel FF Ahmed Schaefer, Core Sports Capital, eller spillernes fagforening Spillerforeningen.

Referat:
1. divisionsklubben Vendsyssel FF har ikke udbetalt løn til sine spillere denne måned, meddeler klubbens formand og hovedaktionær Core Sports Capital